Oranjes proti obhajcovi UEFA Futsal Cupu z predošlej sezóny ASD Cittá Montesilvano C/5 siahali po historickom úspechu. So špičkovým klubom prešpikovaným hviezdami talianskej ligy prehrali tesne 1:2 (0:0), keď druhý a rozhodujúci gól inkasovali dvanásť sekúnd pred koncom pri hre bez brankára hostí.
Hráči v oranžových dresoch vstúpili do zápasu bez rešpektu, kvalitný súper ich ale zatlačil do obrany a dostal pod enormný tlak. Montesilvano si vypracovalo niekoľko sľubných šancí, paradoxne ale skórovať mohol majster Slovenska. Delovky Friča a Slámu ale v bránke neskončili. Z uhla mohol favorita dostať do vedenia Baptistella, Brndiar mal dnes ale skvelý deň. Obrana Slov-maticu pracovala bezchybne, blokovala strely Montesilvana, čo išlo medzi žrde, pokryl spoľahlivý Brndiar. V 17.minúte sa ocitol úple sám pred brankárom Fehérvári, mieril však iba do žŕdky. Už o minútu skončila v sieti skoro prudká strela Slámu, na druhej strane 25 sekúnd pred prestávkou mohol otvoriť skóre Rogerio, v koncovke a stopercentnej šanci však zlyhal. Čo sa mu nepodarilo na konci prvého dejstva, vyšlo v úvode druhého. Zblokovaná lopta sa horkoťažko dokotúľala za chrbát bezmocného Brndiara. Hneď z rozohrávky sa v tutovke ocitol Sláma, vyrovnať sa mu ale nepodarilo. V 25.minúte zastavilo delovku Rafaja brvno. Do hry naskočil Haľko a hneď to bolo v útočnej fáze cítiť. V 29.minúte si nešťastnú koncovku opäť vyčerpal Sláma, keď nepremenil dobrú príležitosť na vyrovnanie. Fofáci ale neskladali zbrane, dostali súpera pod mierny tlak, čo po rýchlej kombinácii a skvelom zakončení zúžitkoval bezchybne Fehervári, ktorý päť a pol minúty pred konečným hvizdom zaslúžene vyrovnal na 1:1. Tri minúty pred koncom obhajca Ligy majstrov siahol k hre bez brankára, zo začiatku nevedel nájsť recept na bezchybnú strojovú obranu oranjes, Rejžek dokonca mohol rozhodnúť, netrafil však z vlastnej polovice prázdnu bránku. Dve minúty pred koncom ešte pomohla Brndiarovi po strele Rogeria žŕdka, dvanásť sekúnd pred koncom ale Cuzzolino strelil rozhodujúci gól. Zverenci Jána Janíka skúsili ešte hru bez gólmana, čas na vyrovnanie im už ale bohužial nezostal.
Martin Grendár (prezident Slov-maticu FOFO): "Keby Rejžek trafil do prázdnej na 2:1, boli by sme vysmiaty. V závere sme ale urobili osudovú chybu, ktorú súper bohužial využil. Mali sme nadosah ruky historický úspech klubu, ba dokonca celého slovenského futsalu !!! Pochopiteľne sme vcelku bojovali a držali zástavu futsalu na Slovensku vysoko, víťaz Ligy majstrov sa triasol o výsledok do posledných sekúnd. Potvrdili sme včerajší dobrý výsledok, ale dnešný deň už možno nezopakujeme do smrti. Mohli sme dnes vyradiť topfavorita a dobyť historický úspech. Bohužiaľ sa nám to nepodarilo."
Ján Janík (tréner Slov-maticu FOFO): "Dnes sme odohrali jeden skvelý zápas proti obrovskému favoritovi a obhajcovi, škoda, že chýbala povestná čerešnička na torte v podobe remízy. Ohlasy na našu hru a výkony hráčov sú tu hodnotené vysoko pozitívne. Je to pre nás obrovská skúsenosť a v poslednom zápase s ukrajinským majstrom sa pokúsime o podobné výkony, ale s lepším výsledkom."
UEFA Futsal Cup - Elite round 2011/2012 - 2.zápas :
(18.november 2011 o 18:30 h Palafabris Padova, Taliansko)
SLOV-MATIC FOFO BRATISLAVA vs ASD CITTÁ MONTESILVANO C/5 (Taliansko) 1:2 (0:0)
Góly: Fehérvári (34:23) - Rogerio (21:38), Cuzzolino pri power-play (39:48)
ŽK: Rafaj (3.), Brndiar (24.), Frič (30.), Rejžek (31.) - Cuzzolino (40.), ČK: -, 350 divákov, Rozhodcovia: Kamil Cetin (TUR) a Pascal Lemal (BEL), akumulované fauly: 4:5 - v 1.pol, 4:4 - v 2.pol, rohy: 9:17
Fofo: Brndiar P. - Mikita L. (C), Kozár P., Rejžek M., Fehérvári A. - Frič D., Sláma Z., Rafaj D., Bartošek G. - od 25.min Haľko P., nehrali: Gašparovič M., Bagin T.
Montesilvano: Mammarella - Rogerio Da Silva, Forte (C), Cuzzolino, Calderolli - Burato, Fragassi, Ghiotti, Caputo, Baptistella, Garcias